Nye vandprøver viser at niveauet af E.coli-bakterier igen er inden for grænseværdierne. Alle kan dermed bade på stranden igen.

Hjørring Kommune måtte 11. juli gå ud og fraråde badning på stranden ved Nr. Lyngby. Vandprøver havde påvist et forhøjet antal E.coli-bakterier i vandet og i samråd med Embedslægen blev det besluttet at fraråde badning på stranden. Samtidig med at Hjørring Kommunes flag, der signalerer badevand af en god kvalitet, blev taget ned og skilte der fraråder badning blev sat op, blev der taget nye vandprøver på stranden. Og dem har man fået svar på fredag. De viser at badevandet igen er i topform. Niveauet af E.coli-bakterier er inden for alle grænseværdier og embedslægen kan nu igen stå inde for at borgerne hopper i vandet ved Nr. Lyngby Strand. En medarbejder fra Hjørring Kommune er fredag kort før klokken 11.00 på vej til stranden for igen at hejse flaget og fjerne advarselsskiltene. Dermed er alle 11 badestrande i Hjørring Kommune godkendt til badning.